Jane Alrø Sørensen (SF), 2008-04-15:
Jeg vil derimod forholde mig konkret til det forslag, som ligger, og har umiddelbart to betænkeligheder.
Det skal ikke være nogen hemmelighed, at SF støtter forslaget, men vi har to ting, som vi ønsker der bliver kigget på i den kommende udvalgsbehandling.
Først må man jo sige, at det er alment anerkendt, at der er andre kunstnergrupper end bare forfattere og skribenter, som forfølges eller forhindres i at praktisere deres kunst og komme ud med deres budskaber, fordi de på en eller anden facon - igennem deres billedkunst, deres fotografier, deres film, deres musik osv. - ytrer sig kritisk om deres hjemlands styre.
Derfor vil vi i SF gerne have udvidet den her fribyordning, sådan at den også omfatter andre kunstnergrupper, altså sådan at man enten udvider den nuværende ordning eller kigger på, om der kan laves lignende ordninger for øvrige kunstnergrupper.
Der findes jo også, som Folketinget kan se af høringssvarene, mange udmærkede internationale organisationer, som man kan samarbejde med ud fra de samme principper, som der lægges op til skal gælde her for fribyordningen.
Så det kan man sige var vores første anke.
Vores anden indvending, som nok er lidt mere tungtvejende, handler om det nuværende oplæg til finansiering af det her forslag.
Lovforslaget, som det ligger nu, lægger jo op til, at det er kommunerne, som selv skal finansiere og afholde alle de udgifter, der er forbundet med en forfatters ophold i en given kommune.
SF vil gerne henstille til, at man ser på, hvordan man i det her forslag kan lave en refundering på måske 50 pct. af en kommunes udgifter.
Det er vores opfattelse, at forslaget i sin nuværende form bliver en fuldstændig gratis tur for Folketinget og for kulturministeren.
Man hylder ytringsfriheden i høje toner, den kan simpelt hen ikke få nok på alle tangenter, men man er tilsyneladende ikke klar til, at der skal følge penge med til denne ordning.
Så så længe man ikke er det, mener vi, at det reelt bliver en gratis omgang.
Vi vil naturligvis gerne kvittere for, at man lægger op til, at der skal laves en lille pulje på op til 1 mio. kr. hvert år, som kommuner og kunstnere kan søge om til at dække konkrete aktiviteter i lokalsamfundet, til at dække udgifter i forbindelse med udgivelser osv.
Men hvis man skal være helt ærlig, er det desværre en forsvindende lille del af de udgifter, som er tilknyttet et sådant ophold i en kommune.
Vi er betænkelige ved, at hele finansieringen skal overlades til kommunerne, da vi har en stærk formodning om, at det vil afholde en del kommuner fra at søge om at blive en del af fribyordningen.
Kommunerne er i dag så hårdt presset økonomisk, at de endda hjemtager anbragte børn, at de lader skoler forfalde osv.
Så i vores perspektiv kan det være ganske svært at se, hvorhenne kommunerne skulle have et sted mellem 0,5 og 1 mio. kr., som man ikke kan finde anvendelse for andet sted, og som man derfor gerne vil bruge på den her ordning.
Kort sagt er vi altså lidt betænkelige ved at overlade finansieringen til kommunerne, og vi synes, at vi fra Folketingets side skulle prøve at se, om ikke vi kunne finde en finansieringsmulighed, hvad angår udgifterne.
Når det er sagt, skal jeg sige, at vi støtter forslaget, og er klar på, at vi måske kunne udvide ordningen til at gælde andre kunstnergrupper, og at vi skal have set på finansieringen.